讀四家詩選四首 永叔
作者：李綱
朝代：宋

paragraphs: 廬陵間世才，妙手歸大匠。
文章振古風，獨立無與兩。
詩篇尤藻麗，句法含萬象。
平夷謝雕鐫，醇厚如醖醸。
温温廊廟姿，不作窮愁相。
平生蹈難危，利口困讒謗。
終焉自光明，學者共師仰。
每詩必言歸，耕釣箕潁上。
但欲風波息，豈是事高尚。
收身及未老，六一聊隱放。
九原如可作，非公復誰嚮。